Guvernul a aprobat ordonanța comasării. Cum vor fi organizate alegerile din 9 iunie
- Ionel Sclavone
- 8 martie 2024, 19:55
Guvernul a adoptat Ordonanța de Urgență care stabilește procedura de comasare a alegerilor europarlamentare cu cele locale, în data de 9 iunie. Actul normativ stabilește o serie de măsuri de natură tehnică menite să ducă la o mai bună organizare a celor două scrutine.
Guvernul a adoptat ordonanţa de urgenţă privind măsurile de organizare și desfășurare a alegerilor europarlamentare și locale. Cele două tipuri de alegeri au fost programate pentru data de 9 iunie, urmând să se desfășoare în aceeași zi.
Guvernul a adoptat ordonanța comasării alegerilor
Actul normativ adoptat în ședința de guvern de vineri, stabilește cadrul organizatoric în care se vor desfășura cele două tipuri de alegeri. Conform reglementărilor, alegătorii nu vor fi nevoiți să voteze în două săli separate pentru fiecare tip de scrutin. Guvernul a stabilit că alegătorii vor vota în aceeași sală pentru alegerile europarlamentare și locale. Aceștia vor putea opta dacă votează doar la unul dintre cele două scrutinuri.
Perioada electorală pentru alegerile din 9 iunie 2024 vor începe pe 12 martie 2024. Această perioadă se va încheia în termen de 3 zile după publicarea rezultatului alegerilor în Monitorul Oficial.
Actul normativ prevede aprobat de Guvernul Ciolacu stabilește că o persoană poate candida pentru toate funcțiile puse în joc. O persoană poate apărea pe lista de candidați la Parlamentul European, dar și pentru cea de consilier local, consilier judeţean, primar sau preşedinte al consiliului judeţean.
Alegerile prelungite cu o oră
Guvernul a stabilit, prin ordonanță, ca secțiile de votare să se deschidă la ora 07.00 și să se închidă la ora 22.00. Acest lucru înseamnă că programul secțiilor de vot va fi prelungit cu o oră. În mod normal, secțiile se închideau la ora 21.00, iar mulți votanți se plângeau că nu-și pot exercita drepturile.
O altă regulă stabilește că alegătorii care și-au stabilit reședința cu mai puțin de 60 de zile înainte de ziua votării își pot exercita dreptul doar în localitatea de domiciliu.
La alegerile din 9 iunie, Guvernul a stabilit că cetățenii care optează să voteze la ambele scrutinuri, vor primi 5 buletine de vot:
Buletinul pentru alegerea primarului; Buletinul pentru alegerea Consiliului Local; Buletinul pentru alegerea președintelui Consiliului Județean; Buletinul pentru alegerea Consiliului Județean; Buletinul pentru alegerile europarlamentare.Guvernul a stabilit banii pentru membrii birourilor electorale
Guvernul a stabilit și sumele cu care vor fi remunerați cei ce-și desfășoară activitatea în birourile electorale și care asigură suportul tehnic. Aceștia vor primi următoarele indemnizații:
396 de lei pe zi de activitate pentru președinții birourilor electorale ale secțiilor de votare din ţară, locțiitorii acestora și operatorii de calculator;
240 de lei pe zi de activitate pentru membrii birourilor electorale ale secțiilor de votare din ţară, alții decât cei prevăzuți la lit. a);
396 de lei pe zi de activitate pentru președinții birourilor electorale de circumscripție județeană, ai birourilor electorale ale sectoarelor municipiului București și pentru președintele biroului electoral de circumscripție a municipiului București, pentru locțiitorii acestora, precum și pentru ceilalţi membri ai acestor birouri electorale;
324 de lei pe zi de activitate pentru președinții birourilor electorale de circumscripție comunală, orășenească și municipală, precum și pentru locțiitorii acestora; 162 de lei pe zi de activitate pentru membrii birourilor electorale de circumscripție comunală, orășenească și municipală, precum și pentru locțiitorii acestora;
162 de lei pe zi de activitate pentru informaticieni;
162 de lei pe zi de activitate pentru personalul tehnic auxiliar al birourilor electorale de circumscripție, precum şi pentru statisticienii acestora, acolo unde este cazul;
396 de lei pe zi de activitate pentru preşedintele Biroului Electoral Central, locţiitorul acestuia şi ceilalţi membri ai Biroului Electoral Central;
324 de lei pe zi de activitate pentru personalul tehnic auxiliar al Biroului Electoral Central, precum şi pentru statisticienii acestuia;
396 de lei pe zi de activitate pentru președintele biroului electoral pentru secțiile de votare din străinătate, pentru locțiitorul acestuia, precum și pentru ceilalţi membri ai acestui birou electoral;
324 de lei pe zi de activitate pentru personalul tehnic auxiliar al biroului electoral pentru secțiile de votare din străinătate, precum şi pentru statisticienii acestuia;
730 de lei pe zi de activitate pentru preşedinţii și locțiitorii birourilor electorale ale secţiilor de votare din străinătate;
660 de lei pe zi de activitate pentru membrii birourilor electorale ale secţiilor de votare din străinătate care îndeplinesc și atribuțiile operatorilor de calculator;
595 de lei pe zi de activitate pentru membrii birourilor electorale ale secţiilor de votare din străinătate, alții decât cei prevăzuți la lit. l) şi m).